**előterjesztés**

**Körmend Város Önkormányzata Képviselő-testülete 2016. február 24-i ülésére**

**Tárgy:** Az Európai Bizottság által kiírt „Európa a Polgárokért” programban való partneri részvétel

*Tisztelt Képviselő-testület!*

Az Európai Unió Bizottsága minden évben meghirdeti az „Európa a polgárokért” elnevezésű programját. A program keretein belül két alprogramra, ezeken belül pedig összesen 4 különböző intézkedésre van lehetősége pályázni az európai településeknek, civil szervezeteknek, intézményeknek. Az Európai Unió Európa a polgárokért programjának célja, hogy segítse a polgárokat az Unió történelmének, működésének alaposabb megismerésében, az uniós szakpolitikák és döntéshozatali folyamatok megértésében, miközben aktív szerepvállalásra és demokratikus részvételre ösztönzi őket. Jelen előterjesztés a 2. alprogram „Városok hálózatai” elnevezésű pályázati kiírásra vonatkozik. Ezen felhívás célja, hogy a hosszú távon, közös témán együtt dolgozó települések és egyesületek együttműködésük tartósabbá tétele érdekében olyan hálózatokat építsenek ki, amelyek közös érdeklődésű témákon alapulnak, és amelyek alkalmasak arra, hogy eszközei legyenek a jól bevált gyakorlatok és tapasztalatok cseréjének. A programmal kapcsolatban Körmend Város Önkormányzata felkérést kapott a partnerként való részvételre, a cseh testvérvárostól, RoznovpodRadhostemtől. A projekt során egymás jó tapasztalatait, gyakorlatait megismerve lehetősége lesz a településeknek az egymástól való tanulásra és olyan cselekvési tervek kidolgozására, amelyek a későbbiekben alapjai lehetnek egy-egy specifikus projekt kidolgozásának. A közös munka egyben lehetővé teszi mind a munkacsoportokban dolgozóknak, mind pedig a széles társadalmi rétegeknek a sokszínű európai kultúra megismerését, amely elősegítheti a tolerancia és az elfogadás kialakulását, illetve elmélyülését. A közösen szervezett programokon lehetőség adódik a személyes kapcsolatok elmélyülésére, új dimenziójú együttműködések kibontakozására. A pályázatot benyújtó Roznov mellett partnerként vesz részt a projektben a lengyelországi Srem, a szlovákiai PovazskaBystrica, valamint a németországi Bergen települése. A projekt keretein belül Körmend Város Önkormányzata vállalná, hogy megrendez és lebonyolít egy darab, a projekthez kapcsolódó rendezvényt, illetve tagokat delegál a felállítandó munkacsoportokba.

A pályázati cél megvalósításának időtartama:2016. június 1.- 2017. december 31.

A pályázaton igényelhető támogatás:A támogatást finanszírozási **átalánydíj-kategóriák** alapján számítják ki. Az átalány három alapvető fontosságúnak számító tényezőn alapul: a bevont résztvevők számán, a résztvevő országok számán, valamint a lebonyolított rendezvények számán. Az előzetes számításokat követően a kidolgozott projekt 150.000,- Euro támogatásra pályázhat.

Az Európa a polgárokért program projektjeinek megvalósításához szükség van önrészre, mivel az uniós támogatás nem fedezheti a projekt teljes költségét. A programismertető a saját hozzájárulásának mértékét és módját azonban nem határozza meg pontosan, így a pályázó szabadon dönthet arról, mekkora önrészt tud biztosítani a projekthez. Roznov városa vállalta a szükséges önrész megfinanszírozását.

Támogatható tevékenységek köre:

Az átalányösszegek a tevékenységek összes támogatható költségét fedezik, azaz:

• a tevékenységhez közvetlenül kapcsolódó személyzeti költségeket;

• a rendezvények résztvevőinek utazási és tartózkodási költségeit;

• a rendezvényekhez szükséges terembérlet/ tolmácsolás/ fordítás költségeit;

• a rendezvényekkel kapcsolatos kommunikáció/terjesztés költségeit;

• a több szervezet részvétele miatti általános koordinációs költségeket;

• az intézkedése előkészületei során szükséges kutatások és az informatikai eszközök költségeit.

Kérem a tisztelt Képviselő-testületet, hogy támogassa azt, hogy az Önkormányzat a projektgazda Roznov városa mellett, több más várossal együtt partnerként részt vehessen a pályázatban, annak sikere esetén pedig a megvalósításban, hogy ezzel is lehetőséget teremtsünk a nemzetközi együttműködések elmélyítésére és új kapcsolatok kialakítására!

**Határozati javaslat:**

Körmend Város Önkormányzata Képviselő-testülete hozzájárul ahhoz, hogy az Európai Bizottság által kiírt Európa a Polgárokért program során az Önkormányzat a csehországi RoznovpodRadhostem település, mint projektgazda által benyújtandó, az előterjesztésben részletezett pályázatban partnerként részt vegyen.

Körmend, 2016. február 18.

**Bebes István**

**polgármester**